
  Riah


  Mi lehet rosszabb annál, mint ha már nem vagy trendi? Ha egyáltalán nincs stílusod.


  Úgy tűnik, Claude, a menedzserem ezt gondolja rólam. És a pasim is, hiszen úgy döntött, ez elég nyomós indok ahhoz, hogy New Yorkból Kaliforniába repüljünk egy vészhelyzeti tanácskozás erejéig.


  Mondjuk, szerintem annyira nem lehet neki fontos, mert tíz perccel az után, hogy megérkeztünk Malibuba, már le is lépett telefonálni. Meg sem várta, hogy Claude és csapata milyen stílusfrissítő ötletekkel áll elő.


  Nem sok mindenről maradt le. Én is halálra unom magam.


  Persze az is lehet, hogy velem van a baj, mert Claude kifejezetten lelkesnek tűnik.


  –Nekem ez például nagyon tetszik – mutat egy mesterséges intelligenciával generált képre, amin úgy nézek ki, mintha most léptem volna ki a Gilmore Girls díszletei közül. – A szomszéd lány, aki két lábbal a földön áll. Mint egy barna hajú Madilyn Bailey. Esetleg egy duettet is összehozhatnánk vele.


  A kishúgom, Whitney felé sandítok, de ő nem néz fel a telefonjából. Viszont látom, hogy felvonja a szemöldökét. Biztos vagyok benne, hogy lesznek később megjegyzései, nem is kevés.


  –Nem is tudom – óvatoskodom. Bárcsak jobb érzékem lenne a márkaépítéshez. – Szerinted tényleg passzolna Madilyn Bailey stílusa az új zenéimhez? Ugye tudod, hogy az Ujjaimmal festek cím az egyedül töltött percekre utal?


  Claude nem hatódik meg a megjegyzésemtől.


  –Colbie Caillat Bubbly dala meg az orgazmusról szól. Attól még, hogy mocskos dolgokról énekelsz, lehet jókislányos az imázsod.


  –Tényleg arról énekel benne? – Magamban végigveszem a dalszöveget arról, hogy tetőtől talpig jól érzi magát. Tényleg. Ki gondolta volna? – Mindegy. Szerintem én nem ilyen vagyok.


  –Oké. Akkor kicsit felborzoljuk a kedélyeket. – Lapozgat a képek között, amíg meg nem találja, amit keresett. Ezen egyenesre vágták a hajam, és erős sminket viselek. – Akkor majd Olivia Rodrigót kérjük fel. Ő úgyis híresebb. A karrierednek is jót fog tenni.


  Visszafojtom a nevetésem.


  –Olivia Rodrigo biztosan nem fog velem duettet énekelni.


  Amikor tiniként sláger lett a dalomból, talán még lett volna rá esély. Most már biztosan nincs. Kiderült, hogy ebben az üzletben nem tűnhetsz el négy évre, hogy felneveld a kishúgod. Ne számíts rá, hogy a közönség türelmesen vár rád. A két évvel ezelőtt írt visszatérő albumom a kutyát sem érdekelte. Ha Hunter nem jelenik meg a színen, a kiadó biztos nem foglalkozott volna velem.


  –Dehogynem. Most már befolyásos vagy!


  Úgy érti, hogy van pénzem. Hunter pénze.


  A mögöttünk lévő kanapéról Whitney eltúlzott sóhajtozása hallatszik.


  –Olivia Rodrigo? Belehallgattál egyáltalán a zenébe, amit a nővérem ír?


  Tudtam, hogy jobban figyel, mint ahogy mutatja.


  A telefonját a dohányzóasztalra ejti, és odajön hozzánk, a bárpulthoz. Fintorogva lapozgat a képek között.


  –Miért akarod, hogy valaki más legyen? Miért nem lehet Riah önmaga?


  Ez az év milliódolláros kérdése. Még sohasem mondtam ki hangosan, de elég sokat gondolok rá.


  Igazából a választ is tudom rá, hiszen ismerem a marketing alapszabályait. Tudom, hogy működik a reklámozás.


  Amióta eldöntetett, hogy a jelenlegi stílusom bukásra van ítélve, és az új albumom megjelenéséig újra kell tervezni, még egyszer sem ismertem magamra azokban a személyiségekben, amiket elém raktak. Hogy tudnék egy olyan karakternek a bőrébe bújni, akiről azt sem tudom, pontosan milyen?


  Talán segítene, ha tudnám, hogy én ki vagyok valójában. Ha ez olyasvalami, amit egy huszonhat évesnek tudnia kellene, akkor többre lesz szükségem, mint egy kis külső átalakításra.


  Claude megigazgatja az inggallérját, és felveszi azt a lekezelő arckifejezést, amit mindig magára ölt, amikor Whittel beszél.


  –Kezdjük azzal, édesem, hogy a zenei életben Mariah Watson nem létezik. Másrészt viszont Zyah egy igazi ikon.


  –Ikon volt – javítom ki.


  Vagy, ha egészen pontosak akarunk lenni, minden esélyem megvolt rá, hogy ikonná váljak. Aztán az egész elpárolgott, miközben én Whit összetört szívét ápolgattam, küzdöttünk a mértanházival, és az első iPhone-ját vettem.


  –És újra ikon lesz! – vág vissza Claude. – Amint arra érdemes formába hozzuk.


  Whitney kidugja a hüvelykujjait a hosszú ujjú pólója erre kitalált nyílásain, összefűzi az ujjait, és alkarját a pultra fekteti.


  –Baromság. Riah Watson most is száz százalékig ikon, úgy ahogy van. Zyah pedig csak egy kis része a személyiségének, amit ráadásul elsőre tök egyedül hozott létre. Mondd csak, Claude, ugye azt a parkolóban álló Porschét is az első album után kapott fizetésedből vetted?


  –Whitney! – figyelmeztetem némileg vonakodva. Igazából nagyon élvezem, amikor megmondja a magáét Claude-nak. Különösen, amikor engem véd. Mostanában ez elég ritka.


  –Tudom, tudom. Legyek kedves. De azt is te tanítottad nekem, hogy mindig az igazat mondjam – vigyorog rám, aztán belekortyol a vörösborba, amit még Hunter töltött a poharamba, mielőtt eltűnt. – Egész fincsi.


  Őszintén? Jobban szereti a bort, mint én, annak ellenére, hogy legálisan még nem is ihatna.


  –Várj csak, ez mi? – kérdezi Whit, és kihúz Claude paksamétájának aljáról egy fotót. – Ezt imádom!


  Lepillantok a pink hajfonatos változatomra.


  –Nem leszek punk.


  –Légyszi!


  –Nem – mondjuk egyszerre Claude-dal.


  Drámai sóhaj kíséretében visszadobja a képet a kupacba.


  –Ez engem egyáltalán nem érdekel. Leléptem – pisztolyt formáz az ujjaiból, majd sarkon fordul, és eltűnik az egyik vendégszoba irányába, amit kisajátított magának.


  Még valaki, aki magamra hagyott a teljesíthetetlen feladattal.


  Miért ennyire nehéz?


  Kíváncsi vagyok, mi lehet még a mappában, így belelapozok. Még egy AI által generált képet találok magamról. Azokhoz képest, amiket Claude eddig mutatott, ez izgalmas. Provokatív. Szexi. Kihívó.


  Soha nem gondoltam úgy magamra, mint aki képes levetkőzni a jókislány szerepét, de ezen a képen lenyűgöző vagyok. Ha elindulnék ebbe az irányba, a világ nem tehetne mást, mint hogy észrevegyen.


  –Azok nem játszanak – veszi el és csukja be a mappát Claude.


  –Miért nem? – közben már sejtem is a választ.


  –Hunter elvetette ezeket, amikor a hét elején átküldtem neki a javaslatokat.


  Pont, ahogy sejtettem.


  –Értem.


  A Hunterrel kapcsolatos érzéseim meglehetősen zavarosak. Idegesít, hogy ilyen mértékű beleszólása van a zenei pályafutásom alakulásába. Különösen így, hogy nem is vesz részt a döntésben, nem ad semmilyen magyarázatot. Elég sokszor egyszerűen átnyúl a fejem fölött. Az az érzésem, hogy befektetésként kezel, és nem a partnereként.


  De közben meg hálás is vagyok. Az elmúlt évek kudarcai után nem bízok már magamban annyira, hogy jó döntéseket hozzak. Az az igazság, hogy karrierem se lenne, ha nem kezdek Hunterrel járni. Lenyűgöző, hogy elég egy milliárdos karján megjelenni, és azonnal az érdeklődés kereszttüzébe kerülsz.


  Különösen, ha az a milliárdos az egyik Sebastian.


  Miután az ő pénzének köszönhetem, hogy a kiadóm esélyt adott nekem, Hunter Sebastiannak minden joga megvan, hogy beleszóljon a döntéseimbe.


  Azt, mondjuk, értékeltem volna, ha Claude nekem is elküldi az e-mailt. Valószínűleg én sem ezeket választottam volna. Hunter épp azon dolgozik, hogy jobb színben tüntessék fel a róla szóló híradásokban. Nem tenne jót neki, ha egy boszorka típusú popdívával látnák, valószínűleg ezért vetette el az ötletet. Egyikünknek sem állna az érdekében.


  Az is lehet, hogy attól fél, nem vagyok elég jó formában ahhoz, hogy ilyen lenge, szexistennőkre jellemző rucikban mutatkozzak.


  Lehet, hogy nem is tart már szexinek, ezért ücsörög most is a medence mellett, ahelyett, hogy itt lenne velem.


  Az üvegajtókon kilátok a hátsó kertre. Sötét van, de a telefonja épp elég fényt ad, hogy lássam az arcát. Vajon kinek ennyire fontos és bizalmas a hívása ilyen késő éjszaka? Hunter most tulajdonképpen nem dolgozik sehol, szóval, nem lehet azzal kapcsolatos. Jelenleg épp azon mesterkedik, hogy megszerezze a Sebastian News Corp vezérigazgatói pozícióját, de erre akkor lenne némi esélye, ha a mostani vezér hirtelen meghalna. Nem tudok nyomós indokot elképzelni, amiért nincs most itt mellettem.


  –Gondolj Whitney-re! – szakítja meg a gondolataimat Claude. A hallgatásomat valószínűleg a félretolt változatok feletti morfondírozásnak tudja be. Eszébe se jut, hogy én azt fontolgatom, vajon megcsal-e a barátom. – A hírneved őt is érinteni fogja.


  Egyelőre félreteszem a gyanút, és inkább fontolóra veszem Claude szempontjait. Igaza van. Whit most tizennyolc éves, de tizenkét éves kora óta én vagyok a gyámja. Nem vagyok az anyja, de én vagyok az életében a minta. Ha Miley Cyrus utánzása mellett döntenék, akkor a Hannah Montanaként töltött időszakához kellene visszanyúlnom.


  –Igen, tudom – pillantok újra az eredeti képekre. Most még semmitmondóbbnak érzem őket, mint amikor először megláttam. – Szeretnék egy kicsit gondolkodni még ezen.


  –Persze – áll fel, és begombolja a zakóját. – Úgyis késő van. Ezeket itt hagyom, nézegesd, hátha bekattan valami.


  Elköszönünk, és csak akkor veszem észre, hogy az egész mappát itt hagyta, amikor már elment. Az elutasított változatok is itt maradtak. Félretolom a punk stílusút, és kézbe veszem a másikat. Ezen combközépig érő, tűsarkú combcsizma van rajtam, sötét, füstös szemfesték, átlátszó bugyi és mellbimbótapasz. Nem hiszem, hogy lenne elég bátorságom a nyilvánosság előtt így megjelenni, de ha belecsempésznék egy kis eleganciát…


  –Ne is pazarold rá az idődet! Csupa szemét.


  Felnézek, Alex jön oda. Egész idő alatt az étkezőasztalnál ült, és dolgozott. Kilenc hónapja járok a testvérével, lett volna időm megszokni a jelenlétét. Olyan, mint egy öltönybe bújtatott árnyék. Fogalmam sincs, miért, de gyakran együtt utazik Hunterrel. Talán mert annyira megszokták egymást? Mindig is ezt csinálták? Vagy Hunternek díszkíséretre van szüksége?


  Bármi legyen is az oka, a jelenléte meglehetősen idegesítő. Főleg azért, mert elég sok kéretlen tanácsot kapok tőle. Mindig próbálok rendesen viselkedni, ahogy az egy jókislányhoz illik. Semmi értelme nem lenne összeveszni a barátom testvérével.


  Igaza van, de a kéretlen véleménye mégis irritál.


  –Hogy mondhatsz ilyet? Nem is láttad a képeket.


  Lehet, hogy Claude neki is átküldte az e-mailt? Ezek után már az se lepne meg.


  –Nincs is rá szükségem. Barna hajú Madilyn Bailey? Majd elalszom az unalomtól.


  –Nem mind szar. Van, amiben látok potenciált.


  Kivesz egy kólát a hűtőből, és odajön a pult velem szemben lévő oldalához. Egy keveset a borospoharamba önt. Belekortyolok a keverékbe. Végre. Így már iható.


  Lehet, hogy iszonyatosan idegesítő, de ő emlékszik rá, hogy nem bírom a bort hígítás nélkül. A tesója ezt képtelen megjegyezni. Persze nem az apró-cseprő részletek miatt vagyok Hunterrel. Alex egyszerűen csak jobb megfigyelő.


  –Mint ez itt? – veszi fel a képet, amit épp az előbb nézegettem. Egy pillanatra úgy tűnik, mintha elsötétülne a szeme, de aztán elneveti magát. – Ezt nem tudnád viselni.


  Egy dolog, hogy tudom magamról, hogy nincs önbizalmam bizonyos öltözékekhez, de egészen más, ha egy seggfej próbál nekem határokat szabni.


  –Kösz, hogy ennyire bízol bennem. Még nem láttad, mire vagyok képes.


  –Vannak dolgok, amiket egyszerűen megérez az ember – kortyol bele a kólásdobozba.


  –Nem. Ezt nem tudhatod. – Még én sem tudom. Ő honnan tudná? – Lehet, hogy teljesen más lenne ahhoz képest, amit régen csináltam, de ez a rebranding lényege. Tisztelt kereskedelmi igazgató úr, erről tudnia kellene. Nem? Azt hittem, az imázsteremtés pont az, amihez a legjobban értesz. Szemfényvesztés és illúzió. Smink és jelmez.


  Félredöntött fejjel tanulmányoz, mintha azt akarná eldönteni, érdemes-e a drága idejét a kioktatásomra szánnia.


  –Ipari technológiát értékesíteni nem ugyanaz, mint popzenét csinálni. Azt tudom, hogy minden marketing mögött kell lennie egy szemernyi igazságnak, vagy hosszú távon elveszted a fogyasztókat. Ez nem te vagy.


  –De lehetnék! – Vagy mégsem?


  Őszintén? Fogalmam sincs.


  Annyival egyszerűbb volt minden, amikor először csináltam. Amikor a dalaim a kamaszkori szorongásról szóltak, mindent őszintén kimondhattam. Az új dalaim a veszteségről, az önazonosságról és az önmagunk felvállalásáról szólnak. Csupa olyan ügy, amivel anyám halála óta küzdök. Nem tudom, hogy nézne ki mindez egy személybe összegyúrva, de valami azt súgja, a provokatív stílus illene hozzá. Mi mutatná meg jobban önmagunk felvállalását, mint egy nő, aki önazonos saját szexualitásában?


  Alex vállat von, mintha nem lenne több mondanivalója.


  –Bocsi, de nem hiszem, hogy elég tökös vagy hozzá.


  Valami váratlanul elpattan bennem. Nem érdekel a véleménye. Nem érdekel, hogy mit gondol rólam.


  A pályafutásom romokban. A barátom gyanúsan viselkedik. A húgom felnőtt, és már nincs rám szüksége úgy, mint eddig. Frusztráltnak és irányvesztettnek érzem magam, arra pedig semmi szükségem, hogy olyasvalaki oktasson ki, akinek fogalma sincs rólam és a képességeimről.


  –Ne tégy úgy, mintha te tudnád, milyen tökösnek lenni! Az egész életedet tálcán kínálták fel neked. Mihez kellett a bátorság?


  Elhúzza a száját, mintha szórakoztatná a kifakadásom.


  –Úgy morogsz, mint egy cuki, de morcos kiskutya. Szép próbálkozás.


  Sokat tartózkodunk egy légtérben, de valójában nem sokat tudok Alexről. Akármikor beszélünk, mindig piszkál. Provokál. Néha kifejezetten bántó. Eddig azt gondoltam, hogy Hunterhez lehet köze a dolognak. Alex szerint nem vagyok elég jó a testvérének.


  Ha így van, miért nem mondja a szemembe?


  –Valami bajod van velem?


  Legnagyobb meglepetésemre összerezzen.


  –Bajom? Veled? Miért lenne bármi problémám veled? – Megfogja a borospoharam, és a szájához emeli.


  Ez némileg elvonja a figyelmem. Fura, hogy a barátom testvére ugyanabból a pohárból iszik, mint én. Ugyanoda teszi a száját, ahol az enyém is hozzáért a pohárhoz, mintha nem is lenne nagy ügy.


  Te jó ég, micsoda egy prűd vagyok!


  Lehet, hogy ezt demonstrálja éppen? Le sem veszi rólam a tekintetét, ahogy a pohár a szájához ér. Mintha valami néma hatalmi játszmát játszanánk. Mintha azt várná, hogy megállítsam.


  Nem teszem.


  Nagyot nyel, én meg valamilyen furcsa okból kifolyólag libabőrös leszek.


  –Nem tudom, mi a bajod velem – mondom, miközben önkéntelenül is megdörzsölöm az alkarom. – Ezért kérdeztem rá. Nagyon úgy tűnik, hogy nem sokra tartasz. Feltételezem, hogy nem örülsz, hogy együtt vagyok a tesóddal. Így van?


  Leteszi a poharat, és egy szívdobbanásnyi ideig csak bámul rám. Épp elég hosszan, hogy most először észrevegyem a szeme színét. Kék. A leggyönyörűbb kék. Mert a Sebastian család tagjai nemcsak őrülten gazdagnak, hanem hitetetlenül jóképűnek is születnek. A bal szemében van egy kis barna folt, ami még csábítóbbá teszi.


  A tekintetében forróságot látok. Mintha a velem való vita őt is épp annyira feltüzelné, mint engem. Vagy csak ennyire utál engem. Amikor végül megszólal, ez utóbbira hajlok.


  –Pontosan. Jobban szeretném, ha nem lennél Hunterrel. Ez van.


  Úgy hangzik, mintha komolyan gondolná, de mintha lenne benne valami mögöttes gondolat is. Valami, amit nem értek, de kiráz tőle a hideg.


  –Ha ennyire utálsz…


  Előrehajol, az arca csak centikre van az enyémtől.


  –Nem azt mondtam, hogy…


  A telefonja csöngése félbeszakítja a mondanivalóját. Hosszú másodpercekig hagyja csörögni, miközben mélyen a szemembe néz. Az ajkait sötétvörösre festette a bor. A tekintetéből áradó intenzitástól valami megremeg a gyomromban, és elakad a lélegzetem.


  Anélkül, hogy elkapná a tekintetét, felveszi a telefont.


  –Igen?


  –A kapunál vagyok – szól bele egy női hang.


  –Beengedlek. – Leteszi a telefont, és megnyitja az appot, ami a kaput kezeli.


  –Úgy látom, megérkezett a telefonon rendelt napi nőcskéd – mondom, és fogalmam sincs, miért irritál ennyire. Alexhez szinte minden este jön egy csaj, általában elég későn. Meg vagyok győződve róla, hogy fizet nekik. Amint megjönnek, azonnal eltűnik velük, és reggel már egyik sincs itt. Néhány órája szálltunk le a nyugati parton. Vagy Tinder-szakértővé képezte magát, vagy minden államban van egy stricije.


  Alex gúnyos vigyorral jelzi, hogy semmi közöm hozzá. Tényleg nincs.


  Ahogy neki sincs semmi köze hozzá, mi van köztem és Hunter között, de ez nem tartja vissza az utolsó csipkelődő megjegyzését.


  –Ha valaki, te igazán megérthetnéd az érdekkapcsolatok működését. Egyébként hol van Hunter?


  Ökölbe szorítom a kezem, különben az arcába borítanám a borospoharam tartalmát.


  –Jó éjszakát, Riah – mondja, és ott hagy a pultnál.


  –Cseszd meg! – morgom, de csak akkor, amikor már eltűnt a színről. Az a baj, hogy igaza van. Én pedig gyáva vagyok. Élvezi, hogy terrorizálhat, én pedig csak adom alá a lovat azzal, hogy válaszolok. A jövőben majd emlékeztetem magam erre, és messzire elkerülöm.


  Nem tudom elhessegetni a gondolatot, hogy kihívás elé állított. Gyakorlatilag azt mondta, hogy nem érek fel a testvéréhez, és nem nyújtok semmit cserébe azért, amit Huntertől kapok. Arra is utalt, hogy művészként nem vagyok képes az átalakulásra.


  A legjobban ez az utóbbi fáj. Talán azért, mert magam előtt is szégyenkezem amiatt, hogy Hunter hatással van a karrieremre. Ez az egyetlen dolog, amire hatással lehetek. Nem tudok hirtelen elég pénzt és befolyást előteremteni ahhoz, hogy kirúgjam Huntert a menedzsmentcsapatomból. Még nem tudom bebizonyítani, hogy érdemes vagyok a bizalomra.


  Amit bizonyítani tudok, az az, hogy Alexnek fogalma sincs róla, mire vagyok képes a színpadon. Tehetséges vagyok. Elszánt. Elég düh kavarog bennem, hogy felülírja a gyávaságom.


  Azt mondja, hogy nem vagyok képes egy új, provokatív személyiséget felvenni?


  Nos, Alex Sebastian, majd meglátjuk!


  MÁSODIK FEJEZET

  Riah


  Másnap reggel a fenti teraszon találok rá Hunterre. Már túl van egy edzésen. Egyik kezében kávé, a másikban a tablet, amin legnagyobb valószínűséggel az SNC hírfolyamát bújja.


  Az ő felén az ágynemű éppolyan érintetlen volt reggel, mint este, amikor elaludtam. Hiába karizmatikus személyiség, szereti az egyedüllétet. Nem ritka, hogy inkább a vendégszobában alszik.


  Nem tudom, mit árul el a kapcsolatunkról, hogy nem zavar az üres ágy. Lehet, hogy én is szeretek egyedül lenni. Ez esetben mi vagyunk a tökéletes páros.


  Mégis, amikor elhúzom az üvegajtót, és kilépek a teraszra, összeszorul a gyomrom. Talán nem zavarna annyira a telefonhívás, ami miatt otthagyott tegnap este, ha nem érezném magam puffadtnak és a közelgő menstruációm minden egyéb előjelétől nehézkesnek a testem. Ehhez csak rátesz egy lapáttal a lehető legkevésbé szexi túlméretezett póló és a kényelmes melegítőnadrág párosa. Alex szavai mint valami kísérteties refrén kavarognak a fejemben. Nem hiszem, hogy elég tökös vagy hozzá.


  Ez pedig elég volt ahhoz, hogy meggyőzzem magam, Hunter valaki más bugyijában járt tegnap. Már-már összeszedem a bátorságom, hogy szembesítsem a kétségeimmel, de ő szólal meg először.


  –Megszereztem Jake Dunhamet.


  –Mi van? – Oké, még nem ittam meg az első kávémat, de semmi értelmét nem látom, miért emlegeti a barátom a tízszeres Grammy-díjas producer és sztárcsináló nevét.


  Leveszi a napszemüvegét, szeme győzelemittasan csillog.


  –Jake Kibaszott Dunham, Zy. Veled akar dolgozni.


  Hirtelen az egekbe szökik a pulzusom.


  –Jake Dunham? – Az egyik napozóágyra rogyok, mert a térdem hirtelen elgyengül. – Dolgozni akar… velem?


  Ez elképzelhetetlen. Még akkor sem tartoztam a Jake figyelmére érdemesek közé, amikor a zenei pályám csúcspontján jártam. Nagyon válogatós, és erre nyomós oka van. Bármi, amihez hozzányúl, arannyá változik. Nem hiszem, hogy olyasvalakivel törné meg a sikerszériáját, akiben nincs meg az a bizonyos plusz.


  Épp ezért még mindig nem fogtam fel igazán, amit Hunter mondott.


  –Biztos vagy benne?


  –Igen, teljesen biztos vagyok – mondja nevetve. – Ugye nem gondolod, hogy egy ilyen komoly dologgal viccelnék? Az egész életedet meg fogja változtatni, Zyah.


  Úgy mondja, mintha lefutott meccs lenne. Szinte lehetetlen Jake-kel dolgozni, és lemaradni a slágerlistákról. Még akkor is, ha a dalok épp csak közepes színvonalúak. Ő kiköveteli magának a szükséges figyelmet. Ha Jake-kel dolgozhatok, tényleg meg fognak változni a dolgok.


  Jake soha nem is hallott volna rólam, ha nem lenne Hunter.


  –Te jó ég, Hunter! – A hála, amit érzek, szöges ellentétben áll azzal, ahogy kijöttem azon az ajtón. – Ezt meg hogy a fenébe sikerült elérni?


  A tabletet leteszi az asztalra, aztán rám villantja azt a bizonyos, önbizalommal teli vigyorát.


  –Értek a nyelvén.


  Pénz. Biztos, hogy pénzről van szó. Vagy valamiről, amit pénzzel meg lehet venni. Ez Hunter nem is annyira titkos fegyvere. Tetszett egyáltalán Jake-nek a zeném? Hallotta egyáltalán?


  Mintha olvasna a gondolataimban, Hunter közelebb hajol.


  –Állj le, Zy! Hallotta az utolsó demódat, és tetszett neki. Veled akar dolgozni.


  –Tényleg? Nem akarom, hogy valaki sajnálatból…


  –El tudod képzelni, hogy Jake Dunham elvállaljon valakit, akiben nem hisz? Nem hiheted, hogy kockára tenné a hírnevét, hogy valakivel sajnálatból készítsen lemezt. Mielőtt szerződésre kerülne a sor, találkoznod kell vele, meghallgatod, mik az elképzelései.


  –Én hallgatom meg őt? – Nem tudom visszafojtani a feltörő nevetést.


  –Ma este lesz nála egy nagy buli. Áthívott, hogy személyesen is tudjatok találkozni, és megnézzétek, mire mentek a stúdióban.


  Láttam már fotókat Jake saját stúdiójáról. Fantasztikus hely. Néhány legutóbbi dalát Lady Gaga is ott vette fel. Nicki Minaj pedig az egész lemezét a B stúdiójában csinálta.


  Azt sem tudom, hirtelen mit mondjak. Végül az agyam a legkevésbé fontos részletekkel kezd foglalkozni.


  –És feljön majd New Yorkba a felvételekhez? – Csak a hétvégét terveztük itt tölteni, hiszen Hunter meg szeretné szerezni a családi cég ügyvezetői pozícióját. Nem hiszem, hogy végig a nyugati parton akar időzni, amíg én felveszem az egész lemezt.


  Hunter csak int, mintha ez nem lenne fontos.


  –Már csak a saját stúdiójában dolgozik. Ugye nem bánod, ha visszamegyek Manhattanbe? Az igazgatósági ülés jövő héten lesz, ott kell lennem személyesen.


  –Persze, persze, természetesen – bólogatok megértően, de legbelül csalódottságot érzek. Mintha lepasszolna.


  Az sem segít, amikor hozzáteszi:


  –Olyan lesz, mint a régi szép időkben.


  A régi szép időkben, amire utalt, én voltam a nyugati parti barátnője. Akkor is ebben a házban laktam, és amikor itt volt a városban, minden figyelmét rám fordította. Soha nem kérdeztem semmit, amikor elutazott, de Hunter Sebastian háremének tagjait előszeretettel üldözik a lesifotósok, így nekem is a tudomásomra jutott egy s más.


  Már akkor tudtam az ügyeiről, mielőtt elkezdtünk járni. Már az előtt egyértelmű volt a helyzet, mielőtt az első éjszakánkat együtt töltöttük. Úgy éreztem, hogy tudom, mibe megyek bele, és akkor nem bántam.


  Azt is mondhatnám, hogy én jártam jobban. Épp az utolsó lemezem bukását gyászoltam. Sem felsőfokú diplomám, sem másik munkalehetőségem nem volt. A férfiakkal sem szereztem túl sok tapasztalatot, hiszen a húszas éveim elejét Whit felnevelésével töltöttem. Szerettem volna végre valami újat és izgalmasat tenni. Végre valaki gondoskodott rólam, ráadásul egy vonzó milliárdos. Van ennél izgalmasabb? Nem bántam, hogy másokkal kell osztoznom rajta. Mindig ragaszkodott az óvszerhez, és amikor mással volt, akkor az egyszerűen azt jelentette, hogy több időt tölthetek Whitney-vel, és foglalkozhatok a zenémmel.


  Az csak hab volt a tortán, hogy amikor itt-ott nyilvánosan is megjelentem Hunter karján, az eladási számaim újra felfelé indultak. Az egyezségünk kölcsönösen előnyösnek bizonyult.


  Kapcsolatunk ötödik hónapjában új ajánlattal állt elő.


  Ő akart a családi hírközlési cég ügyvezetőjévé válni, és mivel korábban az unokatestvérét pont egy nőügye és az azt övező botránya miatt túrták ki, úgy gondolta, hogy jobban teszi, ha levetkőzi a playboy imázsát. Megszabadult a többi barátnőtől, én lettem az egyetlen.


  Lehet, hogy magamat csaptam be, amikor azt hittem, hogy nem bánom a másokkal való osztozkodást. Az elmúlt négy hónap jó volt. Jó, nem vagyok halálosan szerelmes, de arra rájöttem, hogy a monogámia jót tesz nekem.


  A beszélgetésünk hangulatának megváltoztatását kockáztatva teszek egy próbát a dolgok tisztázására.


  –Azért nem teljesen úgy, mint a régi időkben.


  Tekintete az óceánt pásztázza, és belekortyol a kávéjába, mielőtt válaszolna.


  –Azt hiszem, mindkettőnknek jót tesz, ha nem keveredünk semmilyen botrányba.


  Ez nem éppen a legromantikusabb válasz, de a mély érzelmek amúgy sem az a terep, ahol Hunter otthonosan mozog. Igyekszem ebből bátorságot meríteni.


  Természetesen ez az a pillanat, amikor Alex is kijön az alsó teraszra, hogy ússzon egyet. Az összes izmom megfeszül, amikor meglátom. A racionális énem tudja, hogy nemcsak miatta vagyok ideges, de ő a könnyű célpont, főleg amióta elhatároztam, hogy egy seggfej.


  –Alex is visszamegy New Yorkba?


  –Miért ne jönne? – kérdezi Hunter, de már látom, hogy nem is figyel rám, újra a tabletbe temetkezik.


  Alattunk Alex fejest ugrik a medencébe, szinte nem is hallom a víz csobbanását.


  Már az is idegesít, hogy mennyire profin úszik. Egyértelmű, hogy neki semmi kétsége sincs a saját szexualitását illetően. Fehér bőrű, gazdag, férfi és még vonzó is. Valószínűleg istennek képzeli magát.


  Felhúzom a talpam a napozóágy szélére, és a térdemen nyugtatom az állam.


  –Egyáltalán miért jött velünk?


  –Szeret velem jönni. Gyerekkorunk óta így van. – Hunter hangsúlyából kihallom, ahogy vállat von.


  –Nem fura ez? Hány éves? Harminchat, harminchét?


  –Harmincöt.


  Elfordítom a fejem, és Huntert bámulom. Eltart egy ideig, de végül megérzi a tekintetem súlyát. Mély sóhaj kíséretében újra leteszi a tabletet.


  –Fogalmam sincs. Alig egy hónap múlva megkapja az örökségét. Jót fog tenni neki, mert végre nem kell majd apánknak dolgoznia az Industrial Corpnál. Viszont egy ilyen hatalmas összeg kézhezvétele elég megterhelő.


  –Ó, biztos vagyok benne, hogy szörnyű.


  –Amikor anyád feléd se néz nyolcéves korod óta, mert lecserélt egy kövér pénzkötegre?


  Könnyedén ejti ki a szavakat, mégis mázsás súlyként nehezednek a mellkasomra.


  –Ez történt veled?


  Hunter annyira ritkán beszél a gyerekkoráról. Mindig is sejtettem, hogy nem lehetett rózsás, de azt nem gondoltam volna, hogy az anyja egyszerűen elhagyta.


  –Vele történt. Nem ugyanaz a nő az anyánk.


  –Ó! – Tekintetem ismét Alex felé kalandozik. Valami olyasmit érzek, amire nincs jó szó. Együttérzés, talán. De cseszd meg, attól még seggfej marad. – Ez szörnyű, de így is egész életében volt pénze. Tényleg annyira nehéz még többet elfogadni? És hogy függ össze azzal, hogy folyton veled tart?


  –Nem tudom, Ziah. Az ilyesmit nem szoktuk egy pohár bor fölött megbeszélni. Csak találgatok. Akkor kezdett követni, amikor a nő eltűnt, és az utóbbi időben gyakrabban jön velem. Gondolom, hogy megnyugtatja a jelenlétem, vagy valami ilyesmi.


  Én pedig biztos vagyok benne, hogy Hunter sohasem panaszkodott. Ő az a típus, aki szereti a díszkíséretet.


  –Ne foglalkozz Alexszel. Megleszel Jake-kel, ha nem leszek itt?


  –Lehet, hogy még nem hallottál róla, de csináltam már lemezt azelőtt is, hogy te megjelentél a színen.


  –Csak segíteni próbálok.


  Istenem, tényleg így van. A legnagyobb ajándékot kaptam tőle, amire egy zenész csak vágyhat, mégis zavar valami az egész helyzetben.


  Alex szavai idéződnek fel bennem. Ha valaki, te igazán megérthetnéd az érdekkapcsolatok működését.


  Valami lehet a tekintetemben, vagy Hunter olvas a gondolataimban, mert hátratolja a széket, és helyet csinál maga előtt.


  –Gyere ide!


  Gondolkodás nélkül az ölébe bújok.


  –Tudnod kell, hogy bízom benned – mondja, és szorosan körém fonja a karját. – Nem hoztalak volna össze a legjobbal, ha nem tudnám, hogy képes vagy megfelelni az elvárásoknak.


  –Tudom. És nagyon hálás vagyok. Egyszerűen csak nincs jó kedvem ma.


  –Eszméletlen jó leszel!


  –Köszi!


  Ekkor jövök rá, hogy azt hiszi, hogy a munkámmal kapcsolatban vannak kétségeim, és nem a köztünk lévő kapcsolat miatt.


  Tényleg annyira nehezére esne azt mondani, hogy hiányozni fogok neki? Hogy fel fog hívni? Hogy néhányszor visszajön majd, és meglátogat, amíg elkészül a lemez?


  Már megint a tegnap esti telefonbeszélgetése jut eszembe. Jó esély van rá, hogy Jake-kel beszélt akkor is. Hunter nem szokott hazudni. Ha megkérdezném, nyíltan válaszolna.


  Viszont én nem vagyok biztos benne, hogy tudni akarom a választ. Helyette elejtek egy passzív-agresszív megjegyzést.


  –Segíthettél volna egy kicsit tegnap este. Végül semmire se jutottunk a stílussal kapcsolatban.


  –Igen, már Claude is mondta. – Félre kell hajolnom, hogy kihalássza a telefonját a nadrágzsebéből. Egy kézzel pötyög valamit, aztán egy képet mutat. – Azt mondtam neki, hogy ezt kellene választanunk.


  A kezemet a képernyő fölé tartom, mert túlságosan tükröződik a napfényben. Hála istennek, nem a szomszéd lányos változat. Az összes stílus közül, amivel Claude és csapata előállt, ez a legelegánsabb. Érettnek és felelősségteljesnek látszom a képen. Feleség- és anya-alapanyag. A dühös tinédzser korszakom után bölcs döntés lenne.


  De én még mindig Alex Sebastian mondatain rágódok, és nem tudok szabadulni a sok szarságtól, amit tegnap este hozzám vágott.


  Kiveszem Hunter kezéből a telefont, előrelapozok, mert arra számítok, hogy mindent letöltött. Négy képpel később meg is találom a legvadabbat.


  –Ezt miért nem vetted fontolóra?


  –A hálószobába esetleg – feleli nevetve.


  –Nagy figyelmet generálna, az biztos. Nem azt akarjuk?


  –Csak épp nem a megfelelő figyelmet.


  Alig tudom elhinni, hogy ez ugyanaz a férfi, akivel kilenc hónapja elkezdtem randizgatni. Ő volt a legvadabb pasi, akit el tudtam képzelni. Kibaszottul nem érdekelte, hogy mit gondolnak róla.


  A logikusan gondolkodó énem tudja, hogy már mások a prioritásai. Mégis, hogy változhat meg valaki ennyire? Tényleg csak ezért próbál távol tartani ettől a stílustól? Attól fél, hogy szégyent hozok rá?


  –Azt gondolod, hogy nem vagyok rá képes?


  –Ezt hogy érted?


  –Szerinted nem vagyok elég szexi ahhoz, hogy így jelenjek meg?


  Felém fordul, hogy a szemembe nézhessen.


  –Miről beszélsz? Ez a könnyebbik út. Erre bárki képes. Csak egy bűvésztrükk. Te ennél több vagy. Nincs szükséged trükkökre. Tehetséges vagy. Engedd, hogy a zenéd eladja magát. Nincs szükséged erre a szarra.


  Igazából soha nem válaszolt a kérdésemre, de tudom, hogy azt akarja, hogy jobban érezzem magam. A tradicionális hozzáállás. Legyél te az a nő, akit a férfi elvesz feleségül, nem az, akit csak megdug. Ez az álomélet. Vagy nem?


  Ez az álomélet.


  Biztonságos, és ami biztonságos, az hosszú távú. Erre van most szükségem, nem pedig nagy kockázatot vállalni. Felnőtt, elegáns, érett – erre lehet alapozni. Megtisztelve kellene magam érezni, amiért Hunter azt gondolja rólam, hogy képes vagyok ezt a stílust felvenni. Hogy mások mit gondolnak, az nem kellene, hogy érdekeljen.


  A tekintetem megint a medencében úszó Alex felé kalandozik. A hossz után megáll a medence végénél, kézfejével kitörli a szeméből a vizet.


  A lelkesítő beszéd és Hunter ölelő karjai ellenére is ideges vagyok. Zavarnak a dolgok, amiket nem mondott ki, és zavar, amit a testvére kimondott. Amikor Alex felnéz, nem tudom megállni, és bemutatok neki.


  Válaszul a seggfej csak rám vigyorog.


  HARMADIK FEJEZET

  Riah


  Jake Dunham, mint kiderült, nem igazán kedveli az embereket. Ezt suttogják a vendégek, ahogy Hunter társaságában épp átverekedjük magunkat a tömegen. Jake vendégházból kialakított stúdiója a célpontunk. Úgy tűnik, ott bujkált egész este. A birtokán épp hatalmas bulit tart, de ő inkább a hangszigetelt gipszkarton falak mögött rejtőzik, mert a káosz ugyan inspirálja, de inkább csak megfigyelőként, részese nem szeret lenni.


  Még nem is találkoztam vele, de már érzem, hogy rokon lelkek vagyunk.


  Alig várom, hogy bemutatkozhassak neki, de egy órába telik, mire a bejárati ajtótól eljutunk a stúdióig. Hunter mindenkivel megáll pár szóra, akit csak ismer. Ő pedig aztán mindenkit ismer, aki számít. Nekem úgy tűnik, hogy bárki, aki L. A.-ben egy kicsit is számít, itt van ma este.


  Ez Hunter terepe, nem az enyém. Jobban kedvelem a kisebb összejöveteleket. Ezért sem járok koncertre, kivéve ha a színpadon állhatok. Inkább nézem a kényelmes kanapémról a show-műsort, ahol senki nem mászik bele a személyes terembe. Otthon amúgy is többet hallasz a zenéből, mint a fülsiketítő basszust.


  Akármennyire is izgulok amiatt, hogy végre találkozhatok a nagy Jake Dunhammel, megkönnyebbülés lesz úrrá rajtam, amikor magunk mögött hagyjuk a nyüzsgést, és belépünk a csendes stúdióba. Úgy érzem, rokon introvertált lélekkel fogok ma összefutni.


  –Szólíts Riah-nak – mondom, miután Hunter Zyah-ként mutat be. – Elnézést, hogy nem értünk ide hamarabb. Elég… nagy a nyüzsi odakint.


  Vajon tisztában van azzal, hogy a jakuzziban tulajdonképpen egy orgia van kibontakozóban?


  –Igen, igen, persze – mondja olyan nyugodtsággal, ami az öltözékéről is visszatükröződik. A vendégei némelyike már a vörös szőnyeghez öltözött, ő pedig kopott farmert és egyszerű kék pólót visel. Mennyire menő! – Egy kicsit azért sikerült jól érezni magatokat? Ettetek kaviárt? Voltatok a spangliszobában?


  Szóval, ő nemcsak a zenevilág géniusza, hanem tökéletes házigazda is.


  –Köszi, ö… jó így. – Sehol máshol nem szeretnék lenni, csak itt és most. Különösen miután rájövök, hogy a lazán a nyakára csúsztatott fülesből az én dallamom hallatszik. – Az nem a…?


  –Játszottam egy kicsit az akkordokkal a Tasted számnál. Mindjárt kihangosítom. – A keverőpult fölé hajol, és egy pillanat múlva a dalom betölti a szobát.


  Tényleg az enyém, de egy kicsit mégis más.


  Az én dalom, de sokkal jobb.


  –Uramatyám! Jól hallom, hogy F-moll?


  –Egy kicsit felrázza a dolgokat, ugye? – bólogat.


  A ritmus magával ragad, ahogy egész testemben szétáramlik az izgatottság.


  –Egyszerűen tökéletes így!


  Szinte el is felejtettem, hogy Hunter a szobában van, szóval, teljesen kizökkent, amikor megszólal.


  –Úgy látom, rendben lesztek. Megyek, megnézem a kaviárt. Írj rám, ha bármire szükséged van.


  –Köszi, hogy összehoztál minket, H. S. – szólal meg Jake.


  –Zyah?


  –Tökéletes. Minden tökéletes – motyogom. A zene már túlságosan is beszippantott, hogy ennél többet ki tudjak nyögni. Ez elég nagy szemétség részemről, mert Hunternek köszönhetem, hogy itt lehetek a pályafutásom várhatóan legjobb éjszakájának küszöbén. Tartozom neki egy szopással. Vagy anállal, vagy valami. Megérdemli.


  De ebben a pillanatban nem tudok vele foglalkozni. Meg sem hallom, amikor becsukódik mögötte az ajtó.


  –Mit szólnál hozzá, ha elektromos basszust tennénk alá? – kérdezem. – Bum, bum, bum, bum, a szöveg ritmusára.


  –Hiphopra hajazva – nem is kérdés, ő is csak bólogat.


  –Olyan Lana Del Rey-hangulatban.


  Az egérrel visszamegy a dal egy korábbi részéhez. Amikor legközelebb a szöveges részhez érünk, hozzátesz valamit. Nem pont az, amit elképzeltem, de nagyon hasonló és még jobb.


  –Kicsit lassíthatnánk rajta, nem gondolod?


  Állít a tempón, és a dal elejére kattint.


  –Na, ez már valami.


  Ezúttal, amikor megszólal a refrén, végigfut a hideg a hátamon. Elkezdem énekelni a szöveget.


  Azt akartam, hogy szeressen…

  A cukorka, amit sohasem kóstoltam,

  Elérhetetlen és távoli,

  Mindig is érezni akartam.


  Amikor a végére érek, Jake átható tekintettel vizsgál. Szerencsére nem azzal a vetkőztető tekintettel, amit már annyiszor megtapasztaltam ebben az iparágban. Inkább úgy néz rám, mintha valamilyen különleges kapcsolat lenne köztünk.


  Én is érzem. A közös alkotás olyan csoda, ami nem mindenkinek adatik meg.


  Néhány másodperc múlva tekintete végigpásztáz a testemen is. Még mindig nem érzem tolakodónak. Inkább mintha csak most vette volna észre, hogy fizikailag is ott vagyok.


  –Senki sem fogja elhinni, hogy ebből a testből ilyen hang jön ki.


  Lenézek a bézs színű, ujjatlan overallomra. Igazán elegáns viselet. Olyasmi, amit egy színielőadásra vagy állásinterjúra vennék fel. Igazából eddig úgy éreztem, hogy ez is az lesz. Úgy választottam ki a ruhámat, hogy igazodjon a személyiséghez, ami mellett ma reggel döntöttünk Hunterrel.


  Próbálom magam elképzelni Jake szemén keresztül. A hullámos barna hajammal, a nude rúzsommal, az alacsony sarkú szandálommal. A kinézetem igencsak szelíd. A dal, amit éppen megalkottunk, cseppet sem az. Nem illenek össze.


  Ebben a pillanatban értem meg, hogy engednem kell, hogy a zene döntsön helyettem.


  –Épp a márkám átfazonírozásán dolgozom. Még nem dőlt el semmi, de ez most nagy lökést adott.


  –Benne vagyok. Azt hiszem, hogy valami csodásat alkottunk. Örülök, hogy veled tarthatok – nyújtja a kezét. Megragadom. Egyetlen egyszerű kézfogás, és egy zeneipari istenséggel dolgozhatok.


  * * *


  Nem tudom, hány óra vagy perc telik el. Az idő jelentőségét veszti, amikor ilyen jól megy a munka. Kilépek a kikövezett ösvényre, és az élet császárának érzem magam. Jake-kel végül csak egy dalomon dolgoztunk, de ahhoz már csak a háttérénekesek szólamát kell felvenni, és készen lesz. Órákat töltöttünk azzal, hogy a többi dalról dumáltunk, sőt új ötleteim is születtek.


  Szakmailag ez az este tökéletesen sikerült. Úgy érzem, semmi sem ingathatja meg a jó hangulatom.


  Egészen addig, amíg az ösvény végén, ahol a kert kezdődik, bele nem botlok Alexbe. Megragadja a felkarom, hogy ne essek el, de a hangjából süt az indulat.


  –Hol a fenében voltál?


  –Ö… – nyögöm ki, mert a majdnem ütközés, az irritálóan meleg érintése a karomon, és a tény, hogy nem is tudtam a jelenlétéről, teljesen összezavar.


  –Annyira nem kérdeztem nehezet. – Erősödik a szorítása. Dühösnek tűnik, és ennek így semmi értelme.


  –Nem a te dolgod! – Elrántom a karom, és biztos vagyok benne, hogy a mozdulattól kék foltokat szereztem. Ekkor ér oda Jake. Valószínűleg annyira elmerül egy telefonbeszélgetésben, hogy észre sem veszi a köztünk levő feszültséget, hanem egyszerűen rám kacsint, ahogy elhalad mellettünk.


  Ez csak még tovább tüzeli Alex gyanakodását arra vonatkozólag, hogy mivel töltöttem az időmet.


  –Zenei producer, te idióta – vágom a fejéhez, mielőtt bármiféle gyanúsítgatásokba kezdene. – Nem mintha bármi jogod lenne számonkérni rajtam bármit. A dalaimat néztük meg. Próbáljuk eldönteni, hogy akarunk-e együtt dolgozni. Ő egy igazi legenda ebben a világban.


  Azt hittem, hogy a magyarázatom lecsillapítja Alexet, de ő csak még jobban ráncolja a homlokát.


  –Most találkoztál vele először?


  –Aha.


  –És egyedül voltál vele?


  Mintha aggodalom csendülne ki a hangjából. Egy pillanatig azt hiszem, rosszul mértem fel a dühét. Lehet, hogy Alexet tényleg felzaklatta, hogy nem talált?


  –Te aggódtál értem?


  Fura módon a gyomrom megremeg a tekintetétől. Annyira más, mint ahogyan Jake nézett rám.


  Ennek így semmi értelme. Amint a szavak elhagyják az ajkamat, rá is döbbenek.


  –Nem. Te Hunter miatt aggódtál!


  Naná, hogy ez történt. Aggódik, hogy megcsalom a bátyját, akit annyira istenít.


  Erre persze elvigyorodik.


  –Már bebizonyosodott, hogy hajlandó vagy háton fekve előmozdítani a karrieredet.


  Túl érzékenyen érint a téma, iszonyatosan fáj a megjegyzése, de képes vagyok megőrizni a nyugalmamat.


  –Tegnap még azt mondtad, hogy nem tudom eljátszani a szirén szerepét, most meg azzal vádolsz, hogy kurva vagyok. Most akkor melyik lesz a megoldás, Alex? – Nem is hagyok időt a válaszra. – Várj, várj! Nem is érdekel.


  Mindkét középső ujjamat magasra emelem, ahogy elviharzom mellette. Megállom, hogy ne forduljak hátra, és ne nézzem meg a reakcióját.


  Bár nem történt semmi komoly, iszonyatosan feldühödtem. Nemcsak azért, mert Alex vádaskodása szemét és fájó, hanem azért is, mert teljesen lehangol. Ez dühít a legjobban. Hogy merészeli tönkretenni pont ezt az estémet?


  És ami még fontosabb: miért hagyom, hogy érdekeljen?


  Belül még mindig fortyogok, így képtelen vagyok értelmes társalgásra. Bemenekülök minden stresszhelyzetben lévő nő utolsó búvóhelyére – a mosdóba.


  Rögtön találok egyet, ahogy belépek az egyébként bulizásra tervezett házba. Maga a mosdó egy ajtó mögött rejtőzik, de az előtér felér egy kisebb nappalival. A fal mellett hosszú pult húzódik, néhány karosszék is helyet kapott itt. Azon morfondírozok, hogy Jake Dunham hogy dönthetett pont egy ilyen ház megvásárlása mellett. Lenyűgöz, milyen aprólékos figyelemmel kezeli a káoszt, amiben ő maga nem vesz részt.


  Bár néhány nő a tükrök előtt cseverészik, a mosdóban el tudok bújni a világ elől.


  Becsukom az ajtót, és nekidöntöm a hátam. Mély levegőt veszek, és próbálom megérteni, Alex szavaitól miért érzem úgy, mintha valaki tőrt döfött volna a bordáim közé.


  Nincs igazság abban, amit mondott. Nem azért vagyok Hunterrel, hogy Jake közelébe férkőzhessek. Egyszerűen csak így alakult. El kellene utasítanom minden lehetőséget, ami azzal jár, hogy egy milliárdossal járok, csak azért, hogy elmondhassam magamról, hogy önálló és erős nő vagyok? A zeneipar nem egy könnyű terep. Senki sem boldogul teljesen egyedül. Mindenki úgy jut előre, ahogy tud. Rosszul kellene magam érezni attól, hogy elfogadom a segítséget?


  Beletelik néhány meditációval töltött percembe, mire ki tudom mondani a szavakat, amelyek mindennek a gyökerei. Imposztorszindróma. Ma már szinte elcsépelt kifejezés, annyi Instagram-posztban koptatták, hogy úgy tűnik, senki sem érzi magát elégnek.


  Ha senki sem alkalmas arra, amit csinál, miért kellene szorongani miatta?


  Ezt próbálom elhitetni magammal. Az agyam – a pszichológus szerint, akit két percig bírtam elviselni anyám halála után – megpróbálja minimalizálni a nehézségek súlyát, és érvénytelenné tenni az érzéseimet. Bölcs meglátásait meghallgatva gyorsan eldöntöttem, hogy Whitney-nek nagyobb szüksége van terápiára, mint nekem.


  Legtöbbször annyi tevékenységet zsúfolok a napomba, hogy a gondolatoknak idejük se legyen megszületni, így tudom leghatékonyabban visszaszorítani az önmarcangolást. Néha persze a legváratlanabb pillanatokban üti fel a fejét az önbizalomhiányom.


  Eddig a pillanatig azzal töltöttem az estémet, hogy egy ikon társaságában zenét írtam. Fantasztikusan ment a közös munka. Azt kellene éreznem, hogy megérdemlem a sikert. Azt kellene éreznem, hogy fantasztikus vagyok én is.


  Helyette a mellkasomat körülfonja a szorongás. Egy hang a fejemben azt hajtogatja, hogy úgyis bukni fogok. És a legrosszabb, hogy nem kenhetem az egészet Alexre.


  Sajnos ez nem olyasmi, amit egy mosdóba zárkózva meg tudnék oldani.


  A gondolataim még mindig a káosz állapotában kavarognak, de közben lehúzom a vécét, és elindulok kifelé. Rögtön vissza is zárom az ajtót, amikor meglátom, ki áll az egyik tükör előtt.


  Óvatosan résnyire nyitom az ajtót, hogy meg tudjam nézni, jól láttam-e. Tényleg ő az. Kelsey Kline. A brit szupermodell tökéletes mellekkel felszerelve, és jó tízmilliónyi TikTok-követővel. Nem mellesleg Hunter Sebastian egykori európai barátnője.


  A száznyolcvan centis szőkeség maga a testet öltött tökély. Egy gramm súlyfelesleg nincs rajta. Az ívelt szemöldöke magától nő ilyenre. Közeli ismerőseitől úgy tudom, hogy természetes érzéke van a divathoz és a stílushoz, ráadásul nem szenved önbizalomhiánytól.


  Ő az utolsó személy, akivel most találkozni akarok. Az amúgy is sérülékeny egóm nem tudna elviselni egy összehasonlítást szemtől szemben. Magabiztosnak kellene éreznem magam, hiszen vele szakított Hunter, hogy velem lehessen. Sajnos azonban rengeteg kifogás zsong a fejemben, hogy ez miért nem így történt. Biztos vagyok benne, hogy Kelsey is erre a következtetésre jutna. A szupermodell barátnők nem tesznek jót a jó útra tértem imázsnak. Főleg miután a nem éppen önmegtartóztató életet élő Kelsey-ről már legalább két édeshármas sztorit leközölt a nemzetközi média.


  Ő az a nő, aki nemcsak jól érzi magát a szexualitásában, hanem fel is vállalja azt. Ha nem érezném, hogy léte fenyegetést jelent rám, most térdre borulva fejezném ki elismerésemet és csodálatomat.


  Mit csinál egyáltalán errefelé? Nem most lesz az egyik divathét?


  Továbbra is az ajtó takarásából figyelem, ahogy felfrissíti élénk, pink színű rúzsát, ami senki másnak nem állna jól, és megigazítja az amúgy is tökéletes haját.


  Amikor végre elmegy, még elszámolok tízig, mire kimerészkedek én is.


  Szinte futva közelítem meg a kocsifeljárót, ahol Alex és Kelsey elől bujkálva üzenetet írok Hunternek, hogy szeretnék hazamenni.


  Szerencsére mindössze tíz percébe telik, mire elszabadul, és mivel időközben értesítette a sofőrt is, a limuzinnal egyszerre érkeznek meg.


  –Milyen volt? – kérdezi, és még azelőtt kinyitja előttem az ajtót, hogy a sofőr kikászálódhatna. Közelebb lépek.


  –Egyszerűen fantasz… – szakad belém a szó, épp ahogy beülnék a kocsiba.


  Ilyen közelről csak egy vak nem láthatná, hogy az inggallérján élénk pink színű rúzsfolt éktelenkedik.

